GODIŠNJI IZVJEŠTAJ 
O IZVRŠENJU PRORAČUNA OPĆINE CEROVLJE
 ZA 2024. GODINU

I. OBRAZLOŽENJE uz Godišnji izvještaj o izvršenju Proračuna Općine Cerovlje za 2024. godinu
RAČUN PRIHODA I RASHODA


Ukupni prihodi i primici za 2024. godinu planirani su u iznosu od 1.402.967 eur, ostvareni su u iznosu od 1.389.896 eur, s indeksom od 119 u odnosu na proteklu godinu i tada ostvarenih 1.171.100 eur.

Ukupni rashodi i izdaci za 2024. godinu planirani su u iznosu od 1.602.910 eur, ostvareni su u iznosu od 1.390.823 eur, s indeksom od 135 u odnosu na proteklu godinu. 

U okviru Računa financiranja bilježimo izdatke za financijsku imovinu i otplatu zajmova, u iznosu od 320,00 eur. 


U samoj 2024. godini ostvaren je manjak prihoda i primitaka u iznosu od 927 eur, što s prenesenim viškom prihoda i primitaka iz prethodnih godina od 199.943 eur rezultira viškom prihoda i primitaka raspoloživog u sljedećem razdoblju u iznosu od 199.016 eur.
PRIHODI I PRIMICI

Prihodi od poreza (61) ostvareni su u iznosu od 703.245 eur, s indeksom od 155 u odnosu na proteklu godinu, odnosno 108 u odnosu na planirano:
· 611 porez i prirez na dohodak ostvaren je s indeksom 117 u odnosu na proteklu godinu
· 613 - porezi na imovinu (porez na promet nekretnina) i 614 - porezi na robu i usluge (porez na potrošnju) ostvareni su s indeksom od 56, odnosno 103 u odnosu na proteklu godinu. 
Pomoći iz inozemstva (darovnice) i od subjekata unutar općeg proračuna (63) ostvarene su u iznosu od 483.544 eur, s indeksom od 139 u odnosu na proteklu godinu, odnosno 99 u odnosu na planirano:

· 6331 tekuće pomoći iz proračuna dobivene su u ukupnom iznosu od 152.491 eur -  dobivene su pomoći fiskalnog izravnanja iz Ministarstva financija, kao i pomoći na račun funkcionalnog spajanja s Gradom Pazinom i susjednim općinama za rad Dječjeg vrtića Olga Ban Pazin, Gradske knjižnice Pazin, Razvojne agencije Srce Istre d.o.o., izdavanje zajedničkih Službenih novina te za rad zajedničkog komunalnog redara, u ukupnom iznosu od 142.991 eur.
Tekuće pomoći iz Županijskog proračuna dobivene su u ukupnom iznosu od 9.500 eur, za održavanje manifestacija Supci pud mavricun i Bajsi u Draguću te za opremanje Vidikovca Sidreti. 
· 6332 kapitalne pomoći iz proračuna ostvarene su u ukupnom iznosu od 296.100 eur. 
Državni proračun: iz Ministarstva kulture i medija RH dobiveno je ukupno 106.500 eur za konstruktivnu i građevinsku sanaciju Crkve Sv. Vida u Pazu te za konzervatorsko-restauratorske radove Crkve BDM kod Lokve u Gologorici; iz Ministarstva regionalnoga razvoja i fondova Europske unije RH dobiveno je ukupno 76.000 eur, i to za rekonstrukciju NC117 Zajerci i za sanaciju nerazvrstanih cesta, oborinske odvodnje, kanala, klizišta i odrona, nastalih elementarnom nepogodom.
Županijski proračun: dobivene su pomoći u ukupnom iznosu od 113.600 eur i to za etapnu sanaciju Kaštela u Pazu, obnovu krovišta Crkve Presvetog Trojstva u Cerovlju,  proširenje groblja u Borutu, sanaciju klizišta i oštećenja na nerazvrstanim cestama, uređenje sportsko-rekreacijskog centra u Novakima Pazinskim te za sufinanciranje troškova izgradnje i sanacije vodovodnih ogranaka.

6351 tekuće pomoći izravnanja za decentralizirane funkcije - namjenska sredstva Ministarstva financija namijenjena redovitom poslovanju Javne vatrogasne postrojbe Pazin (direktno se proslijeđuju iz Državnog proračuna na račun Grada Pazina).

Prihodi od imovine (64) ostvareni su u iznosu od 20.444 eur, s indeksom od 76 u odnosu na proteklu godinu, odnosno 86 u odnosu na planirano:
· 6422 bilježimo smanjenje prihoda od zakupa i iznajmljivanja imovine s indeksom od 78 u odnosu na proteklu godinu.  
· 6429 kod ostalih prihoda od nefinancijske imovine (naknada za legalizaciju bespravno sagrađenih objekata) bilježimo smanjenje u odnosu na proteklu godinu - ostvareno je 1.243 eur prihoda, indeks 60 u odnosu na proteklu godinu (30% od ukupnog iznosa naknade koji pripada općinskom proračunu) 
Prihodi od upravnih i administrativnih pristojbi, pristojbi po posebnim propisima i naknada (65) ostvareni su u iznosu od 126.548 eur, s indeksom od 114 u odnosu na proteklu godinu, odnosno 86 u odnosu na planirano:
· 6514 ostale pristojbe - boravišna pristojba (Turistička zajednica središnje Istre) 2.190 eur, ostvareno je 139% više prihoda u odnosu na proteklu godinu 
· 6524 doprinosi za šume ostvareni su u iznosu od 171 eur, s indeksom od 263 u odnosu na prošlu godinu 
· 6526 ostali nespomenuti prihodi po posebnim propisima - prihodi od otkupa grobnih mjesta 2.854 eur, prihodi od grobarine 5.843 eur, Hrvatske ceste - pomoć za zimsko održavanje nerazvrstanih cesta općinama sa statusom brdsko-planinskog područja 837 eur, indeks 82 u odnosu na proteklu godinu
· 6531 komunalni doprinos je ostvaren s iznosom od 19.107 eur, odnosno 141 % u odnosu na proteklu godinu 
· 6532 prihodi od komunalne naknade su povećani u odnosu na proteklu godinu za 113%, odnosno ostvareni s iznosom od 95.546 eur
· 6831 ostali prihodi - Hrvatske vode (vodni doprinos), HT d.d. - prihodi na račun korištenja elektroničko komunikacijske infrastrukture postavljene na površinama u općinskom vlasništvu, prihodi od Turističke zajednice središnje Istre za organizaciju manifestacija Karneval, Supci pud mavricun i Bajsi u Draguću te za uređenje Vidikovca Sidreti.
Tijekom 2024. godine bilježimo ostvarenje od 20.227,82 eur prihoda od prodaje nefinancijske imovine (71), dobivenih prodajom zemljišta i objekata u vlasništvu Općine.

Primici od financijske imovine i zaduživanja nisu ostvareni.

RASHODI I IZDACI

Posebni dio Proračuna prati se kroz 2 klasifikacije: organizacijsku i programsku.


Organizacijska klasifikacija prati rashode kroz dva razdjela: Predstavnička i izvršna tijela koji u ukupnom Proračunu participira sa 6% te Jedinstveni upravni odjel, u kojem je sadržano 94% planiranih rashoda.

Programska klasifikacija:

U okviru Razdjela 001 Predstavnička i izvršna tijela, odnosno Programa Mjera i aktivnosti za osiguranje rada iz djelokruga predstavničkih i izvršnih tijela rashodi se kreću u planiranim okvirima. 


Podmirene su obaveze prema članovima predstavničkih i izvršnih tijela, političkim strankama, prema dobavljačima za prigodne proslave Općine i obilježavanje Dana Općine, sponzorstva/pokroviteljstva te suradnja s drugim JLP(R)S.

Nisu korištena sredstva proračunske zalihe.

Drugi razdjel 002 Jedinstveni upravni odjel vrijednosno je veći, planiran je u iznosu od 1.500.142 eur, a izvršen je s indeksom od 87 u odnosu na plan.


Pravovremeno su izvršavane obaveze prema zaposlenima te prema dobavljačima za fiksne troškove poslovanja, odnosno materijalne i financijske rashode - uredski materijal, troškove pošte, telefona, promidžbe, usluge banke i platnog prometa, računalne usluge, intelektualne usluge, premije osiguranja, usluge odvjetnika, sufinanciranje rada zajedničke službe komunalnog redarstva. U okviru Ulaganja u računalne programe utrošeno je 3.449 eur za nabavu računalnih programa, odnosno za ažuriranje novih verzija modula unutar programa MunicipalSoft.

U okviru Aktivnosti A100073 Izrada elaborata, troškovnika i geodetskih izmjera-sačinjeno je Izvješće o provedbi godišnjeg plana upravljanja imovinom za 2023. godinu i  Plan upravljanja imovinom u vlasništvu Općine za 2025. godinu, sačinjeno je više troškovnika i geodetskih elaborata za izmjere javnih puteva i površina, izrađena je evidencija imovine i unijeti podaci u Središnji registar državne imovine (SRDI), sačinjena je Analiza upravljanja komunalnom infrastrukturom, donijet je Plan djelovanja u području prirodnih nepogoda, Procjena ugroženosti od požara i tehnoloških eksplozija te Plan zaštite od požara, izrađeni su prometni elaborati za smirivanje prometa te priprema za raspisivanje natječaja temeljem Programa raspolaganja poljoprivrednim zemljištem u vlasništvu RH na području Općine Cerovlje, ukupno je utrošeno 33.781 eur, odnosno 84% od planiranog. 


Akt. A100005 Održavanje javne rasvjete i troškovi javne rasvjete – na račun naknade za energetsku uslugu društvu Jadro-lux d.o.o. koje je postavilo LED rasvjetu 2020. godine podmireno je 15.806 eur.

Izvršeno je pojačano održavanje javne rasvjete na području MO Cerovlje, u naselju Lovrečići, ali i riješena dokumentacija s HEP-om za korištenje mreže na području Previža i Čohilji, u sveukupnom iznosu od 14.714 eur.

Redovito su podmirivani računi za utrošak javne rasvjete 10.392 eur i tekućeg održavanja 2.720 eur.
Akt. A100067 Održavanje nerazvrstanih cesta - tu ulaze troškovi redovitog tekućeg održavanja nerazvrstanih cesta, košnja trave i raslinja uz njih, zimsko održavanje cesta (posipavanje sa soli, pijeskom te čišćenje leda i snijega), nabava prometne signalizacije te sanacija šteta od elementarnih nepogoda nastalih uslijed velikih količina padalina. Ostvareno je 97% od planiranog.
U okviru Programa 1003 Poticanje poljoprivrede, agroturizma i gospodarstva, odnosno Akt. A100007 Sufinanciranje aktivnosti u poljoprivredi - dana je donacija Fondu za razvoj poljoprivrede i agroturizma IŽ u iznosu od 665 eur temeljem potpisanog Sporazuma s Istarskom županijom te 1.400 eur Udruzi poljoprivrednih proizvođača Cerovlje za njeno redovito funkcioniranje. 

U okviru Programa 1004 Zaštita okoliša i program energetske učinkovitosti, odnosno Akt. A100008 Uređenje odlagališta otpada dana je kapitalna pomoć Istarskoj županiji za Županijski centar gospodarenja otpadom Kaštijun u iznosu od 2.464 eur prema potpisanom Sporazumu. 

Akt. A100010 Selektivno prikupljanje otpada - nabavljeni su kontejneri za selektivno prikupljanje otpada u ukupnom iznosu od 3.105 eur.

Akt. A100025 Deratizacija i dezinsekcija - za tu aktivnost utrošeno je 1.375 eur, a odnosi se na izvršenu proljetnu i jesensku deratizaciju općinskih prostora i javnih površina te dezinsekciju stršljenova.

Akt. A100061 Veterinarske usluge - prema potpisanim ugovorima s Veterinarskom ambulantom d.o.o. Pula za izvršene veterinarsko-higijeničarske usluge tijekom godine.
U okviru Akt. A100089 Sustav vodoopskrbe, odvodnje i pročišćavanja otpadnih voda Aglomeracije Pazin utrošeno je 2.824 eur za redovita mjesečna davanja društvu Usluga odvodnja d.o.o. Pazin prema sklopljenom ugovoru te 515 eur za izradu idejnog projekta za kanalizaciju naselja Gologorica.

U okviru Programa 1005 Izgradnja i investicijsko održavanje objekata i uređaja komunalne infrastrukture ostvareno je 79% od planiranog.

Akt. K100015 Investicijsko održavanje groblja - izvršeni su radovi na proširenju groblja u Borutu, u vrijednosti od 77.272 eur.


Akt. K100056 Rekonstrukcija ostalih nerazvrstanih cesta - izrada nogostupa kraj vrtića u Novakima Pazinskim, asfalterski radovi u naseljima Draguć i Previž te rekonstrukcija NC117 Zajerci.

Akt. K100069 Rekonstrukcija ostalih kapitalnih objekata - završena je etapna obnova Kalvarije u Pazu, odnosno izvedeni su završni građevinski radovi, hortikulturno uređenje i postavljena je edukativna ploča s podacima o Pazu i samoj Kalvariji. Zatim, nabavljena su ALU vrata za spremište groblja u Pazu te saniran pristupni put i uređen plato groblja u Previžu.

Akt. K100080 Rekonstrukcija zgrade škole u Grimaldi - nabavljen je i postavljen dio potrebnog namještaja (čajna kuhinja, uredski ormari, retro pult) u iznosu od 16.400 eur.
Akt. K100099 Uređenje i opremanje dječjih igrališta  - u sklopu ove aktivnosti nabavljena je oprema i uređena su i/ili održavana dječja igrališta u Draguću, Gologorici, Gologoričkom Dolu i Borutu.

Akt. K100100 Financiranje projektiranja i izgradnje komunalnih vodnih građevina - dana je kapitalna pomoć društvu Istarski vodovod d.o.o. iz Buzeta u iznosu od 15.000 eur.


U okviru Programa javnih potreba u obrazovanju redovito su isplaćivane stipendije učenicima i studentima, podržavani su razni školski programi i projekti, kao npr. tečaj talijanskog jezika, analiza hrane i prostora, sufinanciranje autobusnog prijevoza za izlet, sufinanciranje troškova ljetovanja djece u Odmaralištu Špadići, Paz(in)kluzivna škola (pomoćnici u nastavi). 


2024. godine je prvi put uvedeno sufinanciranje radnih bilježnica i ostalog obrazovnog materijala za učenike osnovnih škola, te je za tu svrhu u proračunu utrošeno ukupno 3.100 eur.

Program je izvršen s indeksom 98 u odnosu na planirano.

U okviru Programa Predškolski odgoj redovito su podmirivane obaveze prema Gradu Pazinu za isplatu plaće zaposlenima u Dječjem vrtiću Olga Ban Pazin. Zbog većeg broja djece je u Područnom vrtiću u Pazinskim Novakima zaposlena dodatna četvrta odgajateljica. Uz to, financiran je tečaj talijanskog jezika, analiza hrane i prostora, pomoćnik u nastavi, zdravstveni pregledi zaposlenih, prijevoz djece na izlete te redoviti program za djecu s područja naše Općine koja pohađaju vrtiće u Labinu i Pićnu.  
Krajem godine revidiran je troškovnik za dogradnju i opremanje dječjeg vrtića u Novakima Pazinskim te je sproveden postupak javne nabave, za što se utrošilo 7.549 eur.

Program je ostvaren u iznosu od 153.976 eur, odnosno 89% od planiranog.

Program 1008 Dodatne usluge u zdravstvu i preventiva izvršen je s indeksom 17. Unutar ovog Programa sufinanciran je rad Nastavnog zavoda za hitnu medicinu IŽ te sufinancirana rekonstrukcija i opremanje Specijalne bolnice za ortopediju i rehabilitaciju „Martin Horvat“ Rovinj, sve sukladno potpisanim Sporazumima s Istarskom županijom.
1009 Program javnih potreba u socijalnoj skrbi izvršen je s indeksom od 94, podmirivane su obaveze prema Gradu Pazinu za Program Pomoć u kući starijim osobama i Centar za mentalno zdravlje Vijal, sufinancirani su troškovi marende i produženog boravka osnovnoškolske djece i beneficija djece u vrtiću, isplaćivane su jednokratne novčane pomoći, naknade za novorođenčad, dani darovi u naravi za socijalno ugrožene osobe te poklon paketići Djeda Mraza djeci do 4. razreda osnovne škole. 
Što se tiče donacija udrugama za njihove programe i projekte dodijeljena su sredstva Gradskom društvu Crvenog križa Pazin, Udruzi umirovljenika Pazinštine, Centru za inkluziju i podršku u zajednici, Istarskim domovima zdravlja - Ispostavi Pazin za uređenje okoliša, Sigurnoj kući Istra te je podržan rad Savjetovališta za prehranu Nastavnog zavoda za javno zdravstvo IŽ. Po prvi put je uvedeno i prigodno darivanje umirovljenika povodom božićno-novogodišnjih blagdana te je u tu svrhu u proračunu utrošeno 7.846 eur.

1010 Program javnih potreba u kulturi izvršen je s indeksom od 103 od planiranog.
Redovito su podmirivane obaveze prema Gradu Pazinu za Gradsku knjižnicu Pazin. Održane su manifestacije Supci pud mavricun u Grimaldi, Bajsi u Draguću, Karneval Cerovlje kao i ostale manje manifestacije širom Općine u organizaciji mjesnih odbora (Mjesni odbori Borut, Paz, Gradinje, Grimalda, Gologorica, Draguć, Novaki Pazinski). 
U okviru ovog Programa dane su donacije vjerskim zajednicama, odnosno Župama Draguć i Novaki Pazinski.

Akt. K100013 Investicijsko održavanje spomenika kulture - ukupno je utrošeno 143.781 eur, od toga je 123.100 eur bilo osigurano iz drugih proračuna (RH, IŽ). 
Izvršen je dio etapne obnove Kaštela u Pazu, izvršeni su konzervatorsko-restauratorski radovi na zidnim slikama u Crkvi BDM kod Lokve u Gologorici, II. faza statičke sanacija Crkve Sv. Vida u Pazu te sanacija krovišta Crkve Presvetog Trojstva u Cerovlju.


1011 Program razvoj sporta i rekreacije izvršen je s indeksom 95. 
Općina je sufinancirala razna sportska događanja u organizaciji mjesnih odbora, nabavom sportske opreme i prigodnih odličja (pehara/medalja).

Ugovorima o izravnoj dodjeli financijskih sredstava potpomognut je redoviti program sportskih udruga i klubova s našeg područja: Sportske udruge Općine Cerovlje, Boćarskog kluba Older, Boćarskog kluba Oslići, Lovačke udruge Šljuka, kao i klubova iz okruženja, Košarkaškog kluba Pazin i Nogometnog kluba Pazinka Pazin.
U okviru Akt. A100068 Uređenje sportsko rekreacijske infrastrukture uređen je Vidikovac u Sidretima te uklonjena biljna vegetacija kod Kaštela Paz i Possert te Crkve Sv. Roka u Draguću, zatim na području Bara Cerovlje i Novaki te Novaki Beacha.
U okviru investicijskog održavanja sportskih objekata i terena Akt. K100031 sanirana je prostorija na boćalištu u Novakima Pazinskim te obavljeni radovi održavanja na igralištu u Borutu.


U okviru Programa 1012 Zaštita od požara i ostalih elementarnih nepogoda ulaze davanja za Javnu vatrogasnu postrojbu Pazin, Područnu vatrogasnu zajednicu Pazin te Stručnu službu Vatrogasne zajednice IŽ. 
U okviru Programa 1014 Upravljanje imovinom redovito su podmirivane obaveze za održavanje objekata, opskrbu vodom, odvoz smeća, troškove električne energije, pričuvu, čišćenje prostorija, premije osiguranja te održavanje opreme i voznog parka. 
Akt. K100016 Investicijsko održavanje zgrada u vlasništvu Općine - u okviru ove aktivnosti realizirana su potrebna ulaganja u društvene domove, kao npr. nabavljen je sav potreban materijal za bojanje prostorija društvenog doma u Gologorici, nabavljeni klima uređaji za domove u Pagubicama i Gologoričkom Dolu, obavljani radovi na održavanju domova Krpani, Gologorički Dol, Paz i Kuće fresaka u Draguću.


U okviru Akt. K100091 WiFi4EU - Bežični Internet - podmiruju se troškovi podatkovnog prometa na 8 postavljenih točaka bežičnog interneta diljem Općine (Borut, Cerovlje, Draguć, Novaki Pazinski, Gologorica). 

U okviru Programa 1016 Poticanje razvoja turizma dodijeljena su sredstva Turističkoj zajednici središnje Istre sukladno potpisanom Sporazumu za redovito funkcioniranje ureda u Pazinu, kao i Istarskoj županiji (Povijesnom i pomorskom muzeju Istre), za rad informatora u Kući fresaka u Draguću. 
II. Posebni izvještaji
1. IZVJEŠTAJ O KORIŠTENJU PRORAČUNSKE ZALIHE

Tijekom 2024. godine nije bilo korištenja sredstava proračunske zalihe.
2. IZVJEŠTAJ O KORIŠTENJU SREDSTAVA FONDOVA EUROPSKE UNIJE

Tijekom 2024. godine nisu korištena sredstva fondova Europske unije.
3.  IZVJEŠTAJ O ZADUŽIVANJU 
Tijekom 2024. godine ostvareni su planirani izdaci za financijsku imovinu i otplatu zajmova, odnosno izvršena je uplata osnivačkog pologa te je Općina Cerovlje postala vlasnik poslovnih udjela u visini od 320,00 eur u društvu Vodovod Labin d.o.o.
4. IZVJEŠTAJ O DANIM ZAJMOVIMA
Tijekom 2024. godine nisu davani zajmovi.

5. IZVJEŠTAJ O DANIM JAMSTVIMA

Tijekom 2024. godine nisu izdavana jamstva.

6. STANJE POTRAŽIVANJA I OBVEZA NA 31.12.2024. GODINE

6.1. Stanje nenaplaćenih potraživanja na 31.12.2024. godine iznosi u eur:
1. Ostala potraživanja za naknade koje se refundiraju
 

                   
   423
2. Potraživanja za prihode poslovanja i od prodaje

nefinancijske imovine






                     81.553
· komunalna naknada






         11.442 

· komunalni doprinos




                 
         12.642

· zakup poslovnog prostora





              523

· otkup grobnih mjesta






              995

· grobarina







           1.897
· zatezne kamate (kom. nakn.)




                44

· porez na promet nekretnina





         49.411
· lokalni porezi







            1.177

· ostala potraživanja






            3.422

6.2. Stanje obveza na kraju izvještajnog razdoblja iznosi 155.518 eur.
Nepodmirene dospjele obveze na 31.12.2024. godine iznose 1.568 eur.

Stanje nedospjelih obveza na kraju izvještajnog razdoblje iznosilo je 153.950 eur, od čega se 119.309 eur odnosi na obveze za rashode poslovanja, 34.641 eur na obveze za nabavu nefinancijske imovine, dok obveza za financijsku imovinu nema.
6.3. Stanje potencijalnih obveza po osnovi sudskih sporova iznosi 0,00 eur.
OPĆINA CEROVLJE

Jedinstveni upravni odjel
Cerovlje, ožujak 2025.
